CELEX: 62013CN0479
Language: fi
Date: 2013-09-06 00:00:00
Title: Asia C-479/13: Kanne 6.9.2013 — Euroopan komissio v. Ranskan tasavalta

23.11.2013   
            
            
               FI
            
            
               Euroopan unionin virallinen lehti
            
            
               C 344/46
            
         Kanne 6.9.2013 — Euroopan komissio v. Ranskan tasavalta
   (Asia C-479/13)
   2013/C 344/80
   Oikeudenkäyntikieli: ranska
   
      Asianosaiset
   
   
      Kantaja: Euroopan komissio (asiamiehet: F. Dintilhac ja C. Soulay)
   
      Vastaaja: Ranskan tasavalta
   
      Vaatimukset
   
   
               —
            
            
               Unionin tuomioistuimen on todettava, että Ranskan tasavalta on jättänyt noudattamatta arvonlisäverodirektiivin (1) 96 ja 98 artiklan, luettuna yhdessä direktiivin liitteen II ja III sekä direktiivin täytäntöönpanoasetuksen (2) kanssa, mukaisia velvoitteitaan, koska se on soveltanut alennettua arvonlisäverokantaa digitaalisiin (tai sähköisiin) kirjoihin
            
         
               —
            
            
               Ranskan tasavalta on velvoitettava korvaamaan oikeudenkäyntikulut.
            
         
      Oikeudelliset perusteet ja pääasialliset perustelut
   
   Komissio esittää kanteensa tueksi yhden kanneperusteen, joka perustuu siihen, että kansallinen lainsäädäntö, jonka mukaan sähköisten kirjojen luovutuksiin sovelletaan alennettua 7 prosentin arvonlisäverokantaa 1.1.2012 lähtien ja 5,5 prosentin verokantaa 1.1.2013 lähtien, ei ole arvonlisäverodirektiivin mukainen.
   Komissio toteaa, että arvonlisäverodirektiivin 98 artiklan 2 kohdan ensimmäisen alakohdan mukaan alennettuja arvonlisäverokantoja saadaan soveltaa ainoastaan direktiivin liitteessä III tarkoitettuihin tavaroiden luovutuksiin ja palvelujen suorituksiin. Mainitussa liitteessä III olevassa ryhmässä 6 ei kuitenkaan mainita, että sähköisten kirjojen luovutuksiin voitaisiin soveltaa alennettua arvonlisäverokantaa. Komissio katsoo tämän johdosta, että sähköisten kirjojen luovutuksiin on arvonlisäverodirektiivin 96 artiklan mukaisesti sovellettava normaalia arvonlisäverokantaa. Tämä vahvistetaan myös direktiivin 98 artiklan 2 kohdan toisessa alakohdassa, jossa nimenomaisesti jätetään alennetun arvonlisäverokannan ulkopuolelle sähköiset palvelut. Komissio toteaa kanteensa tueksi vielä, että arvonlisäverokomitea on yksimielisesti hyväksynyt 9.2.2011 suuntaviivat, joiden mukaan alennettuja arvonlisäverokantoja ei sovelleta sähköisten kirjojen luovutuksiin.
   
      (1)  Yhteisestä arvonlisäverojärjestelmästä 28.11.2006 annettu neuvoston direktiivi 2006/112/EY (EUVL L 347, s. 1)
   
      (2)  Yhteisestä arvonlisäverojärjestelmästä annetun direktiivin 2006/112/EY täytäntöönpanotoimenpiteistä 15.3.2011 annettu neuvoston täytäntöönpanoasetus (EU) N:o 282/2011 (EUVL L 77, s. 1).